Nin jawas pꞌiyá,
domingo püste na,
discipulopan ꞌa jis tjimyula wa moꞌó.
Lacj jeyaptsja yupj judiopan jis jepapan jis lal,
mpes jun tꞌolon jun vilicj.
Len̈ way Jesús lay tepyala yupj jis lal.
Yupj lejen̈ culupwen ntꞌa tón̈catsja jupj.
Tjevele yupj jis lal:
—Ma nujola tꞌas pjü mpes.
ꞌÜsüs mpatjaqué.
Niná tjevele na,
jis tjeꞌyaya tjunuc jupj mos,
wüintsꞌil ꞌatꞌanca ntꞌa ꞌotsꞌipj.
Discipulopan pajal ꞌücj jisastsja jus tjunuc.
Jupj niswa tjevele yupj jis lal:
—Ma nujola tꞌas pjü mpes.
Mpapay nin tjejyama nosis casá.
Nin pꞌiyá napj nusin jyam quinam,
ca nun tsjiꞌ la müjí napj mpes.
Nin tjevele na,
yupj lejen̈ ntꞌa taná tjejyó.
Tjevele yupj jis lal:
—Naꞌata nun Dios Cjües.
Napj nu ꞌya nun ꞌücj la pꞌa jis lal welé Dios perdonar la siji quinam yupj malala la tjajay.
Nun welé na niná,
tꞌücꞌ way Dios perdonar la siji.
Nu ꞌya wa ꞌücj welé la pꞌa jis lal Dios newa ma perdonar la siji yupj malala la tjajay.
Nin welé na,
tꞌücꞌ way Dios ma perdonar la siji —nin tjevele Jesús jupj discipulopan jis lal.
Jesús tjacꞌ na discipulopan tjatja ntꞌa,
len̈tsja Tomás.
“Pjaní Popa Matꞌeyá” lotsja wa Tomás.
Jesús apostolpan dóceya popa watsja jupj.
Mpes locopyaya discipulopan pꞌa witjacj Tomás lal tjowelepj:
—Nasa jus tjinyucucj qjuis Jepa Jesús.
Tomás tjevele yupj jis lal:
—Napj ma nyuc clavo moꞌo tꞌyüjü mpe jupj mos ntꞌa,
napj ma moꞌo se jam namas clavo moꞌo tꞌyüjü mpe,
napj ma ca cüpon tꞌücꞌ way jupj püꞌü niswá.
Napj ma namas moꞌo se jam wüintsꞌil ꞌatꞌanca moꞌó,
ma ca cüpon napj.
Locopyaya,
tsꞌacꞌ ocho tjejyawca na,
Jesús discipulopan niswa wa moꞌó ꞌa mulú tjatja.
Tomás yupj jis lal jáꞌasa watsja quinam.
Jun tꞌolontsja jun vilicj;
Jesús lay tepyala la pꞌin yupj jis lal.
Yupj lejen̈ culupwen ntꞌa tón̈catsja.
Tjevele:
—Ma nujola tꞌas pjü mpes.
ꞌÜsüs mpatjaqué.
Nin tjevele na,
tjevele wa Tomás lal:
—Tjinyuca namas.
Myas moꞌo jas tjejyama namas moꞌó,
clavo moꞌo tjemey mpe.
Myas moꞌo jas tjejyama wa newintsꞌil moꞌó.
Ma pajal jey cꞌa tꞌas jipj.
Tepyona jipj napj püꞌüs niswá —nin tjevele Jesús Tomás lal.
Tomás Jesús lal tjevele:
—Jipj napj Nejepa,
jipj napj Dios wa.
Jesús tjevele jupj lal:
—Jipj nus tjinyuc mpes pyon quinam jipj.
Pꞌa wa ma nus tjunuc,
mopꞌin japon yupj.
Nin mpes yupj pajal ꞌücj jisas liji Dios —nin tjevele Jesús.
Jesús discipulopan tjunuc jupj la tjiji.
Papel niná vele wa tsjan niná Jesús la tjijá.
Pajal ꞌüsüs la tjiji sin la ꞌüsüs jis la jay jupj ne Dios Jatjam.
Discipulopan tjunuc pajal la pülücj ꞌüsüs la tjiji papel niná ma pjü way vele.
Nepénowa tepyaca pꞌin.
Tepyaca nusin ꞌyüsa lo jay,
ne ca mponé nun Jesús ninana Yomen Dios jas tjejyama qjuis capj la pꞌacj.
Dios Jatjam jupj.
Mpes nun poné na jupj lal,
Dios lal ca mpatjaqué lovin,
nun Jesús cus tocon̈có mpes.